ଅକ୍ସିଜେନ ଅଭାବରୁ କରୋନା ରୋଗୀଙ୍କୁ ମୃତ୍ୟୁ ମୁହଁକୁ ଠେଲିଦେବା ନରସଂହାର ସହ ସମାନଃ କୋର୍ଟ - OTV Khabar.\nନୂଆଦିଲ୍ଲୀଃ କରୋନାର ଦ୍ୱିତୀୟ ଲହର ଦେଶରେ ହାହାକାର ପରିସ୍ଥିତି ସୃଷ୍ଟି କରିଛି। ଦେଶରେ ସଂକ୍ରମଣ ହାର ଦ୍ରୁତ ଗତିରେ ବଢି ବଢି ଚାଲିଛି । ମୃତ୍ୟୁ ସଂଖ୍ୟା ବି କମିବାର ନାଁ ଧରୁନି । ଏପରି ସ୍ଥିତିରେ ପରିସ୍ଥିତିର ମୁକାବିଲା କରିବା ପାଇଁ ଦେଶରେ ସମ୍ବଳର ଅଭାବ । କରୋନା ଚିକିତ୍ସା ପାଇଁ ଆବଶ୍ୟକ ସାଧନ ମିଳୁନି । ଫଳରେ ଅକ୍ସିଜେନ ଅଭାବରୁ ଅନେକ ରୋଗୀଙ୍କର ମୃତ୍ୟୁ ଘଟିଛି ।\nଦେଶରେ ଏପରି ସ୍ଥିତିକୁ ଦେଖି ଆଲ୍ହାବାଦ ହାଇକୋର୍ଟ କଡା ସମାଲୋଚନା କରିଛନ୍ତି । ଅକ୍ସିଜେନ ଅଭାବରୁ କରୋନା ରୋଗୀଙ୍କ ମୃତ୍ୟୁକୁ ଏକ ଅପରାଧ ବୋଲି କହିବା ସହ ଏହା କୌଣସି ନରସଂହାରଠାରୁ କମ୍ ନୁହେଁ ବୋଲି କହିଛନ୍ତି । ଯେଉଁମାନଙ୍କ ହାତରେ ଚିିକିତ୍ସା ଦାୟିତ୍ୱ ଦିଆଯାଇଛି, ସେମାନେ ଏହି ନରସଂହାର ପାଇଁ ଦାୟୀ ବୋଲି ହାଇକୋର୍ଟ କହିଛନ୍ତି। ଲକ୍ଷ୍ନୌ ଏବଂ ମେରଟରେ ଅକ୍ସିଜେନ ଅଭାବରୁ କୋଭିଡ ରୋଗୀଙ୍କ ମୃତ୍ୟୁ ଘଟଣାରେ ଅଦାଲତ ଏପରି ଟପ୍ପଣୀ ଦେଇଛନ୍ତି ।\nଅଦାଲତଙ୍କର ଏପରି ଟିପ୍ପଣୀ ସୋଶିଆଲ ମିଡିଆରେ ଭାଇରାଲ ହେବାରେ ଲାଗିଛି । ଅଦାଲତ ମେରଟ ଏବଂ ଲକ୍ଷ୍ନୌ ଜିଲ୍ଲା ଅଧିକାରୀଙ୍କୁ ଏହାର ତଦନ୍ତ କରି ୪୮ ଘଣ୍ଟା ମଧ୍ୟରେ ରିପୋର୍ଟ ଜାରି କରିବାକୁ କହିଛନ୍ତି । ନ୍ୟାୟମୂର୍ତ୍ତି ସିଦ୍ଧାର୍ଥ ବର୍ମା ଏବଂ ନ୍ୟାୟମୂର୍ତ୍ତି ଅଜିତ କୁମାରଙ୍କୁ ନେଇ ଗଠିତ ଖଣ୍ଡପୀଠ ରାଜ୍ୟରେ ସଂକ୍ରମଣର ପ୍ରସାର ଏବଂ ଆଇସୋଲେସନ ସେଣ୍ଟରର ସ୍ଥିତି ସମ୍ପର୍କୀୟ ଏକ ଜନହିତ ଯାଚିକା ଉପରେ ଶୁଣାଣି କରି ହାଇକୋର୍ଟ ଏହି ରାୟ ଶୁଣାଇଛନ୍ତି । ପରବର୍ତ୍ତୀ ଶୁଣାଣି ସମୟରେ ଏହି ଯାଞ୍ଚ ରିପୋର୍ଟ କୋର୍ଟରେ ଦାଖଲ କରିବା ସହ ଅଦାଲତରେ ଅନଲାଇନ୍ରେ ଉପସ୍ଥିତ ରହିବାକୁ ଅଦାଲତ ଦୁଇ ଜିଲ୍ଲା ଅଧିକାରୀଙ୍କୁ କହିଛନ୍ତି ।\nଅଦାଲତ କହିଛନ୍ତି, ଡାକ୍ତରଖାନାରେ ଅକ୍ସିଜେନ ଅଭାବରୁ କୋଭିଡ ରୋଗୀଙ୍କର ମୃତ୍ୟୁ ଘଟୁଛି । ଏହି ଖବର ସମସ୍ତଙ୍କୁ ମର୍ମାହତ କରିଛି । ଏହା ଏକ ଅପରାଧିକ କାମ । ଅକ୍ସଜେନ ଯୋଗାଣ ପାଇଁ ଯେଉଁମାନଙ୍କୁ ଦାୟିତ୍ୱ ଦିଆଯାଇଛି ସେହି ଲୋକଙ୍କ ଦ୍ୱାରା ଏହା ଏକ ପ୍ରକାର ନରସଂହାରଠାରୁ କମ୍ ନୁହେଁ ।\nଖଣ୍ଡପୀଠ କହିଛନ୍ତି, ବିଜ୍ଞାନର ଏତେ ଉନ୍ନତି ହୋଇଛି ଯେ, ଆମେ ହୃଦୟ ପ୍ରତିରୋପଣ କରିପାରୁଛେ, ମସ୍ତିଷ୍କର ସର୍ଜରୀ କରିପାରୁଛେ । ହେଲେ ଏପରି ଅକ୍ସିଜେନ ଅଭାବରୁ ଲୋକଙ୍କୁ ମରିବାକୁ କିପରି ଦେଇପାରିବା !\nଶୁଣାଣି ସମୟରେ ଅଦାଲତ କହିଥିଲେ, ଗତ ରବିବାର ମେରଟ ମେଡିକାଲ କଲେଜରେ ଏକ ନୂଆ ଟ୍ରମା ସେଣ୍ଟରର ଆଇସିୟୁରେ ଅକ୍ସିଜେନ ନ ମିଳିବାରୁ ୫ ଜଣ ରୋଗୀଙ୍କର ମୃତ୍ୟୁ ଘଟିଥିଲା । ଏହି ଘଟଣା ସୋସିଆଲ ମିଡିଆରେ ଭାଇରାଲ ହୋଇଥିଲା । ସେହିପରି ଲକ୍ଷ୍ନୌର ଗୋମତି ନଗରରେ ସନ୍ ହସ୍ପିଟାଲ ଏବଂ ଅନ୍ୟ ଏକ ଘରୋଇ ଡାକ୍ତରଖାନାରେ ଅକ୍ସଜେନ ନ ମିଳିବାରୁ କୋଭିଡ ରୋଗୀଙ୍କୁ ନିଜ ସ୍ୱାସ୍ଥ୍ୟ ବ୍ୟବସ୍ଥା ନିଜେ କରିବାକୁ କହିଥିବା ଖବର ମଧ୍ୟ ସୋସିଆଲ ମିଡିଆରେ ଭାଇରାଲ ହୋଇଥିଲା ।\nଆଲାହାବାଦ ହାଇକୋର୍ଟ ବିଚାରପତି ବିକେ ଶ୍ରୀବାସ୍ତବଙ୍କର ସଂକ୍ରମଣରେ ମୃତ୍ୟୁ ଘଟିଥିଲା ।\nତାଙ୍କର ମୃତ୍ୟୁ ଉପରେ ଅଦାଲତ କହିଥିଲେ, ନ୍ୟାୟମୂର୍ତ୍ତି ଶ୍ରୀବାସ୍ତବଙ୍କୁ ଏପ୍ରିଲ ୨୩ ତାରିଖ ସକାଳେ ଲକ୍ଷ୍ନୌ ରାମ ମନୋହର ଲୋହିଆ ହସ୍ପିଟାଲରେ ଭର୍ତ୍ତି କରାଯାଇଥିଲା । ହେଲେ ସଂନ୍ଧ୍ୟା ପର୍ଯ୍ୟନ୍ତ ତାଙ୍କର କୌଣସି ଚିକିତ୍ସା ସୁବିଧା କରାଯାଇ ନ ଥିଲା । ସନ୍ଧ୍ୟା ସାଢେ ୭ଟା ବେଳକୁ ତାଙ୍କର ସ୍ୱାସ୍ଥ୍ୟାବସ୍ଥା ବିଗିଡିବାକୁ ଲାଗିଲା । ତା' ପରେ ତାଙ୍କୁ ଭେଣ୍ଟିଲେଟରରେ ରଖାଯାଇଥିଲା । ସେହି ରାତିରେ ଆଇସିୟୁରେ ରଖାଗଲା ଏବଂ ସେଠାରେ ସେ ୫ ଦିନ ରହିଲେ । ପରେ ତାଙ୍କର ମୃତ୍ୟୁ ଘଟିଲା ।\nଋାମ ମନୋହର ଲୋହିଆ ହସ୍ପିଟାଲରେ ନ୍ୟାୟମୂର୍ତ୍ତି ଶ୍ରୀବାସ୍ତବଙ୍କର କ'ଣ ଚିକିତ୍ସା ହୋଇଥିଲା ତାହାର ତଥ୍ୟ ଦାଖଲ କରିବାକୁ ନିର୍ଦ୍ଦେଶ ଦେଇଛନ୍ତି । ତା ଛଡା ବେଆଇନ ଭାବେ ରଖାଯାଇଥିବା ଅକ୍ସିଜେନ ସିଲିଣ୍ଡର, ରେମଡେସିଭିର ଇଞ୍ଜେକ୍ସନ, ଔଷଧ ଏବଂ ଅକ୍ସିମିଟର ମାଲଖାନାରେ ରଖାଯିବା ଘଟଣାକୁ ନେଇ ଅଦାଲତ କହିଛନ୍ତି, ଏସବୁକୁ ଗୋଦାମ ଘରେ ରହିବା କୌଣସି ପ୍ରକାର ଜନହିତକର କାମ ନୁହେଁ ।
